Brazíliában a Mercedes 100. pole pozícióját megszerző Hamilton megtartotta vezető helyét a rajtot követően. Verstappen az ezt követő körökben is gyors tempót diktált és a 10. körben Bottast is megelőzve már a második helyen haladt. A két Mercedes után Verstappen állt ki a bokszutcába és bár ezt követően a második helyre állt vissza, mindössze négy körön belül utolérte és megelőzte a vezetést ideiglenesen átvevő Hamiltont. A Red Bull mindkét versenyzője jó tempót autózott, ekkor ők voltak a leggyorsabbak a mezőnyben. Viszont a vége felé Verstappen összeütközött a lekörözött Oconnal, aminek következtében megpörgött és elveszítette vezető helyét. Így Hamilton nyerte meg a brazil nagydíjat Verstappen, Räikkönen és Ricciardo előtt. A Mercedes sorozatban ötödször szerezte meg a konstruktőri bajnoki címet. Abu Dhabiban az élről rajtoló Hamilton megtartotta vezető helyét, csakúgy, mint a mellőle induló csapattársa és a mögüle rajtoló két Ferrari-versenyző. A győztes végül Hamilton lett. Hamilton a szezon folyamán összesen 408 világbajnoki pontot gyűjtött, ez új rekord a sportág történetében (a korábbi csúcsot Sebastian Vettel tartotta 397 ponttal, 2013-ból). Az évet végül 11 győzelemmel és pole pozícióval, illetve 17 dobogós hellyel zárta.